RESOLUCIÓN do 8 de xuño de 2010 pola que se convoca o curso de introdución ao sistema de Xestión de sancións do transporte (Iuris).
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 15/06/2010

Dentro do programa de actividades de formación continua da Escola Galega de Administración Pública (EGAP) para o 2010, de conformidade co artigo 6.2º da Lei 4/1987, do 27 de maio, modificada pola Lei 10/1989, do 10 xullo, convócase o curso de introdución ao sistema de xestión de sancións do transporte (Iuris), que se desenvolverá de conformidade coas seguintes bases:
Primeira.-Obxectivos.
Formar o persoal da Xunta de Galicia, especialmente o persoal da Consellería de Medio Ambiente, Territorio e Infraestruturas.
Segunda.-Persoal a que vai dirixido.
Persoal dos grupos A1, A2, C1 e C2 e I, II, III e IV da Xunta de Galicia, especialmente persoal da Consellería de Medio Ambiente, Territorio e Infraestruturas.
Terceira.-Criterios de selección.
Terá preferencia o persoal da Consellería de Medio Ambiente, Territorio e Infraestruturas.
De non cubrirse todas as prazas ofertadas co persoal da consellería, daráselle entrada a persoal doutras consellerías.
Para a súa selección aplicaránselle os criterios recollidos na resolución da EGAP con data do 4-1-2008 (DOG nº 7, do 10 de xaneiro). Os criterios desta resolución aplicaranse, así mesmo, para establecer a orde de prelación do persoal da consellería que resulte seleccionado como consecuencia da aplicación do primeiro criterio.
Cuarta.-Desenvolvemento.
1. Duración: 25 horas.
2. Lugares e datas: Santiago de Compostela, do 28 de xuño ao 2 de xullo.
3. Horarios: das 9.00 ás 14.00 horas.
4. Prazas: 30 por edición.
Quinta.-Contido.
Comprender o entorno da plataforma Iuris, a tramitación individual e a tramitación masiva de expedientes sancionadores, a xestión de pagamento de multas, as alarmas e informes, e a xestión de expedientes para envío á vía de constrinximento.
Sexta.-Solicitudes e prazos.
a) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP <
http://egap.xunta.es>.
Non serán admisibles outros modelos de solicitude. Faise recomendable facilitar unha conta de correo electrónico e un número de teléfono móbil para enviar mensaxes aos candidatos.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecido no punto anterior ou sexan presentadas fóra de prazo.
d) As solicitudes cubertas adecuadamente de acordo coa base 4ª entenderanse presentadas na EGAP no enderezo da internet
http://egap.xunta.es/matricula
unha vez que se complete correctamente o proceso de matriculación.
e) No caso de que os interesados necesiten presentar documentación complementaria que acredite circunstancias específicas de acordo cos criterios de selección, poderán remitir á EGAP unha copia do formulario de matrícula e a devandita documentación por fax ao número 981 54 63 39 ou por correo electrónico ao enderezo
. A documentación enviarase sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
f) Deberá utilizarse exclusivamente unha das modalidades de remisión. No caso de encontrárense varias solicitudes dunha mesma persoa só serán considerados os datos achegados a través da internet.
g) O prazo de presentación de solicitudes rematará o 19 de xuño de 2010.
h) Non está permitida a realización de cursos que teñan simultaneidade de horarios nunha ou en varias sesións presenciais das actividades. Cando un alumno teña coñecemento de que foi seleccionado para un curso que teña coincidencia horaria con outro ao que xa foi seleccionado debe renunciar a un deles. No caso de que se comprobe con posterioridade a realización simultánea de varias actividades, non se expedirá certificación de ningunha delas e o alumno non poderá participar noutros cursos durante o prazo dun ano desde que se detecte este feito.
i) Os formularios poderán ser obtidos e cubertos ata as 14.00 horas da data de finalización do prazo de presentación de solicitudes.
j) En caso de dúbida, dificultades técnicas ou necesidade de máis información poderán dirixirse á EGAP a través do número de teléfono 981 54 63 40, ou do fax: 981 54 63 39 ou do enderezo de correo electrónico
, que adoptará as medidas necesarias para facilitar a presentación de solicitudes.
Sétima.-Certificación de asistencia.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso.
Para avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia e puntualidade a todas as sesións dos cursos. Toda ausencia deberá ser xustificada debidamente. A falta de asistencia, aínda que sexa xustificada, a máis do 15% das horas lectivas programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
Oitava.-Modificacións.
1. A EGAP poderá modificar o desenvolvemento e o contido do curso co fin de adaptalo ás necesidades da Administración, así como ás distintas continxencias que puidesen xurdir.
2. No suposto de que o número de instancias recibidas sexa inferior ao 50% das prazas convocadas, a EGAP reserva para si o dereito de suspender a realización do curso de que se trate, para o cal utilizará os medios de notificación aos interesados/as previstos na normativa vixente.
Santiago de Compostela, 8 de xuño de 2010.
Pablo Figueroa Dorrego
Director da Escola Galega de Administración
Pública